Minn informazzjoni li kisbet din il-gazzetta jirriżulta li b'ħidma mill-Gvern biex tissokta l-ġlieda kontra d-dimenzja, qed jingħata servizz innovattiv lil dawk l-anzjani li jbatu mid-dimenzja u li għadhom jgħixu fil-komunità kif ukoll lill-qraba tagħhom, permezz ta' Dementia Intervention Team (DIT) fejn il-membri ta' dan it-tim saħansitra jżuru lil dawn il-persuni fid-dar stess tal-anzjani li jbatu mid-dimenzja. Appoġġ lill-qraba Id-DIT huwa servizz fil-komunità li jimplimenta l-approċċ hekk imsejjaħ bħala person-centred care immirat lejn il-persuna bid-dimenzja, kif ukoll lejn il-qraba tagħha. L-għan ewlieni tad-DIT huwa li jtejjeb il-kwalità tal-ħajja tal-persuna li tkun qed tgħix bid-dimenzja u min ikun qiegħed jieħu ħsiebha. Dan it-tim jikkonsisti minn kordinatur ta' kura tad-dimenzja, practice nurse, occupational therapist, social worker u psikologu. L-għan ta' dan is-servizz huwa li jipprovdi l-appoġġ meħtieg permezz ta' dan l-approċċ. L-oġġettivi primarji ta' dan is-servizz huma l-edukazzjoni tal-qraba fuq il-kundizzjoni tad-dimenzja u kif għandhom jieħdu ħsieb aħjar lill-familjari b'din il-kundizzjoni billi jużaw approċċ ħolistiku, kif ukoll kif għandhom jimmaniġġjaw sitwazzjonijiet ta' stress. Għan ieħor huwa li tingħata għajnuna lill-qraba sabiex ikollhom aktar appoġġ fil-komunità permezz ta' servizz offruti mill-Gvern kif ukoll dawk volontarji. Ir-rwol tal-membri fid-DIT F'dan it-tim, kull professjonist għandu rwol speċifiku tiegħu, pereżempju l-membri kollha tat-tim se jkunu qed jaħdmu flimkien biex tinbena stampa ċara ta' kull każ. Il-kordinatur ta' kura tad-dimenzja se jkun qiegħed jevalwa kull każ partikolari u jagħti direzzjoni lill-membri tat-tim ibbażat fuq miri speċifiċi għal kull individwu. Il-practice nurse se tkun qed taħdem fuq evalwazzjoni, l-ippjanar u l-implimentazzjoni fejn tidħol il-kura tal-persuna li tkun qed tgħix bid-dimenzja u ta' dawk li jkunu qed jieħdu ħsiebha. L-occupational therapist se tkun qed taħdem fuq evalwazzjoni, l-ippjanar u l-implimentazzjoni fejn jidħlu l-abbiltajiet tal-persuna bid-dimenzja fl-affarijiet ta' kuljum, kif ukoll tevalwa s-sigurtà fl-ambjent li fih tgħix il-persuna bid-dimenzja. Min-naħa l-oħra, is-social worker tevalwa s-sitwazzjoni soċjali u tissuġġerixxi servizzi adatti skont il-bżonnijiet tal-persuna bid-dimenzja u l-familjari tagħha. Fl-aħħar nett, il-psikologu jevalwa l-bżonnijiet psikoloġiċi tal-individwu bid-dimenzja u l-familjari tiegħu u joffri tip ta' counselling fejn ikun hemm il-ħtieġa. Proċess tal-intervent Meta każ jiġi referut lit-tim, l-ewwel kuntatt li jsir huwa permezz ta' telefown. Waqt dan l-intervent telefoniku tingħata informazzjoni bażika dwar il-persuna bid-dimenzja kif ukoll dwar il-qraba li jkunu qed joffru l-għajnuna, bħas-sitwazzjoni soċjali, livell ta' independenza u mobbiltà, saħħa fiżika, u saħħa mentali , li tiġi miġbura mill-membri tat-tim. Fl-aħħar parti tat-telefonata tiġi deċiża data għaż-żjara ġod-dar fejn tkun qed tgħix il-persuna bid-dimenzja. Waqt iż-żjara, il-membri tat-tim, il-persuna bid-dimenzja u min ikun qed jieħu ħsiebha, iridu jkunu preżenti biex jiġu evalwati l-livell ta' indipendenza, jekk hux qegħdin jiġu utilizzati xi servizzi fil-komunità, livell ta' konjizzjoni, sigurtà fid-dar u l-livell ta' stress tal-persuni li jkunu qegħdin jieħdu ħsieb lill-persuna bid-dimenzja. Wara din iż-żjara, kull każ jiġi diskuss f'konferenza mat-tim kollu, biex b'hekk jiġu identifikati oqsma problematiċi u fuq dawn jiġu ppjanati rakkomandazzjonijiet u azzjonjiet imfassla skont il-bżonnijiet tal-persuna bid-dimenzja u ta' min ikun qed jieħu ħsiebha. L-aċċess għal dan is-servizz mhuwiex limitat għall-kuntatt wieħed biss, iżda l-kuntatt huwa kontinwu u provdut skont il-bżonn. Il-kuntatt huwa miżmum jew permezz ta' żjarat fid-dar jew permezz ta' kuntatti telefoniċi. Dan is-servizz jista' jibqa' jiġi offrut sakemm il-persuna bid-dimenzja tibqa' tgħix fil-komunità. Min jixtieq li aktar informazzjoni dwar dan wieħed jista' jikkuntattja lid-Dementia Intervention Team fuq in-numru 2258 9301.